Colombias befolkning
Store norske leksikon,Geografi,Verdens geografi,Sør-Amerikas geografi,Colombias geografi
Folketallet i Colombia ble i 2021 beregnet til 50,4 millioner, den årlige befolkningstilveksten til 1,04 prosent og forventet levealder til 80,2 år for kvinner og 73,8 år for menn.
Den kolombianske befolkningen er etnisk sammensatt, med grupper som har europeisk, urfolk og/eller afrikansk bakgrunn. Det store flertallet av befolkningen består av mestiser, folk med blandet etniske bakgrunn. Som i andre latinamerikanske land har denne utviklingen foregått siden kolonitiden. Ulike regioner i landet kan ha ulike befolkningssammensetninger.Ifølge den nasjonale folketellingen fra 2018 anser 4,4 prosent av landets befolkning seg selv som urfolk (1 905 617 millioner innbyggere), fordelt på 115 urfolksgrupper. Flertallet av urbefolkningen er bosatt i regionene La Guajira, Cauca, Nariño, Córdoba, Sucre og Chocó. Folketellingen viser også at 9,3 prosent av landets innbyggere (4 671 160 personer) anser seg som afro-kolombianere (inklusive raizal fra øyene San Andrés, Providencia og Santa Catalina, samt palenquero fra San Basilio del Palenque i Bolívar). Flertallet av afro-kolombianere er bosatt i regionene Valle del Cauca, Chocó, Bolívar, Antioquía, Cauca og Nariño.Mesteparten av befolkningen bor i den overveiende fjellrike vestlige delen av landet, hvor befolkningstettheten i enkelte provinser er 100–200 per kvadratkilometer. Spesielt den midtre delen av Caucadalen, mellom Medellín og Cali, er tett befolket. De østlige delene av landet, som omfatter 60 prosent av arealet, har bare rundt fire prosent av befolkningen. Store områder er her nærmest folketomme. Største byer var i 2018: hovedstaden Bogotá (7 412 600 innbyggere), Medellín (2 569 000), Cali (2 227 600), og Barranquilla (1 206 300).Etter andre verdenskrig har det vært en betydelig flytting fra landsbygda til byene, som har vokst svært raskt. Om lag 82 prosent av befolkningen bor i dag i byer og tettsteder. Manglende sikkerhet i forbindelse med vold og narkotikavirksomhet har gjort at folk har flyttet fra de mest usikre byene og stedene. I løpet av borgerkrigen ble over åtte millioner mennesker fordrevet fra sine hjem på grunn av krigshandlinger. Denne internflukten var mest intens i perioden 2001–2005. Religion 79 prosent tilhører den katolske kirke. Det finnes mindre grupper protestanter, anglikanere, jøder og tilhengere av bahá'í. Språk Offisielt språk er spansk. En lang rekke urfolksspråk og -dialekter snakkes av større eller mindre grupper og omfatter blant annet arawak, aymara, chibcha, karib, quechua, tupi-guaraní og yurumangui. Les mer i Store norske leksikon Colombia Colombias geografi Colombias historie Økonomi og næringsliv i Colombia